Diari Oficial de la Generalitat Valenciana


Sumari del DOGV 9321, del 20-04-2022 (2022/3227)

RESOLUCIÓ de 8 d'abril de 2022, de la Conselleria de Participació, Transparència, Cooperació i Qualitat Democràtica, per la qual es convoca la concessió de subvencions destinades a les mancomunitats de municipis i als ajuntaments de la Comunitat Valenciana per a la realització d'actuacions relacionades amb el desenvolupament i la difusió de l'Estatut d'Autonomia i la recuperació i divulgació del Dret Foral Civil Valencià durant l'exercici 2022.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9321

Data del DOGV
:   20-04-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/3227


Data del document
:   08-04-2022

Organisme emissor
:   Conselleria de Participació, Transparència, Cooperació i Qualitat Democràtica

Tipus de document
:   Resolució

Anàlisi jurídica

 Descriptors 

:   * Conselleria de Participació, Transparència, Cooperació i Qualitat Democràtica
    * ajuda pública

RESOLUCIÓ de 8 d'abril de 2022, de la Conselleria de Participació, Transparència, Cooperació i Qualitat Democràtica, per la qual es convoca la concessió de subvencions destinades a les mancomunitats de municipis i als ajuntaments de la Comunitat Valenciana per a la realització d'actuacions relacionades amb el desenvolupament i la difusió de l'Estatut d'Autonomia i la recuperació i divulgació del Dret Foral Civil Valencià durant l'exercici 2022. [2022/3227]  
Mitjançant l'Ordre 5/2016, de 5 de juliol, de la Conselleria de Transparència, Responsabilitat Social, Participació i Cooperació, modificada per l'Ordre 2/2019, de 18 de gener, d'aquest mateix departament del Consell, es van aprovar les bases reguladores de la concessió de subvencions destinades a les mancomunitats de municipis i als ajuntaments de la Comunitat Valenciana per a la realització d'actuacions relacionades amb el desenvolupament i la difusió de l'Estatut d'Autonomia i la recuperació i divulgació del Dret Foral Civil Valencià.  
L'article 13 del Decret 5/2019, de 16 de juny, del president de la Generalitat, pel qual es determina el nombre i la denominació de les conselleries, i les seues atribucions, assigna a la Conselleria de Participació, Transparència, Cooperació i Qualitat Democràtica les competències en matèria de foment de l'autogovern. Així mateix, l'article 1 del Decret 179/2020, de 30 d'octubre, del Consell, d'aprovació del Reglament orgànic i funcional de la Conselleria de Participació, Transparència, Cooperació i Qualitat Democràtica, estableix que aquesta conselleria és l'òrgan màxim encarregat de la direcció i execució de la política del Consell en diverses matèries, entre elles el foment de l'autogovern; i l'article 12 de l'esmentat Decret 179/2020, de 30 d'octubre, atribueix a la Direcció General de Qualitat Democràtica, Responsabilitat Social i Foment de l'Autogovern, entre altres funcions, les destinades al desenvolupament, la promoció i la divulgació de l'autogovern, i al foment de la recuperació, la difusió i l'estudi del dret civil valencià.  
En virtut de l'esmentada ordre de bases reguladores, i dins de les disponibilitats pressupostàries existents de conformitat amb el que preveu la Llei 8/2021, de 30 de desembre, de pressupostos de la Generalitat per a l'exercici 2022, és procedent convocar, en règim de concurrència competitiva, subvencions destinades a les mancomunitats de municipis i als ajuntaments de la Comunitat Valenciana per a la realització d'actuacions relacionades amb el desenvolupament i la difusió de l'Estatut d'Autonomia i la recuperació i divulgació del Dret Foral Civil Valencià durant aquest exercici.  
En 2022 es commemora el quaranté aniversari de l'aprovació i entrada en vigor de l'Estatut d'Autonomia de la Comunitat Valenciana, esdeveniment que mereix ser celebrat i ofereix una ocasió idònia tant per a fer balanç de quatre dècades d'autogovern, com per a debatre propostes de millora en la nostra norma institucional bàsica. En conseqüència, es considera especialment important que les entitats locals interessades a concórrer a aquesta convocatòria tinguen en compte l'efemèride ressenyada a l'hora de dissenyar les seues respectives propostes.  
  
Per tot això, de conformitat amb el que disposa l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i a proposta de la Direcció General de Qualitat Democràtica, Responsabilitat Social i Foment de l'Autogovern, resolc:  
  
Primer. Objecte  
L'objecte d'aquesta resolució és convocar, en règim de concurrència competitiva, la concessió de subvencions destinades a les mancomunitats de municipis i als ajuntaments de la Comunitat Valenciana per a la realització d'actuacions relacionades amb el desenvolupament i la difusió de l'Estatut d'Autonomia i la recuperació i divulgació del Dret Foral Civil Valencià durant l'exercici 2022.  
  
Segon. Bases reguladores  
1. Aquesta resolució de convocatòria es dicta a l'empara del que s'estableix en l'Ordre 5/2016, de 5 de juliol, de la Conselleria de Transparència, Responsabilitat Social, Participació i Cooperació, per la qual s'aproven les bases reguladores de la concessió de subvencions destinades a les mancomunitats de municipis i als ajuntaments de la Comunitat Valenciana per a la realització d'actuacions relacionades amb el desenvolupament i la difusió de l'Estatut d'Autonomia i la recuperació i divulgació del Dret Foral Civil Valencià (DOGV 7824, 08.07.2016), modificada per l'Ordre 2/2019, de 18 de gener, de la Conselleria de Transparència, Responsabilitat Social, Participació i Cooperació (DOGV 8472, 25.01.2019).  
2. Sempre que en aquesta resolució de convocatòria s'al·ludisca a una determinada base reguladora, haurà d'entendre's que es fa per remissió a l'esmentada Ordre 5/2016, de 5 de juliol, modificada per l'Ordre 2/2019, de 18 de gener.  
  
Tercer. Finançament de les subvencions  
Aquesta convocatòria de subvencions es finançarà a càrrec de la línia pressupostària S7254000, inclosa en l'aplicació pressupostària 92.20.35.631.67.7 de la Llei 8/2021, de 30 de desembre, de pressupostos de la Generalitat per a l'exercici 2022, amb un crèdit màxim de 75.000,00 - (setanta-cinc mil euros).  
  
Quart. Forma i termini de presentació de l·licituds  
1. La presentació de sol·licituds i de la documentació annexa per a l'obtenció de les subvencions regulades en aquesta convocatòria es realitzarà, únicament, de manera telemàtica a través de la seu electrònica de la Generalitat, accedint al cercador de tràmits i serveis en l'URL: https://www.gva.es/va/inicio/atencion\_ciudadano/buscadores/tramites\_servicios o en l'URL: https://sede.gva.es/.  
Per a això, l'entitat sol·licitant haurà de disposar de signatura electrònica avançada basada en un certificat reconegut segons el que disposa el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, i expedit per la Generalitat o qualsevol altre prestador de serveis de certificació amb el qual la Generalitat haja signat l'oportú conveni.  
  
2. L'imprés de sol·licitud i la documentació annexa que s'exigeix en aquesta convocatòria s'emplenaran i signaran electrònicament per la persona titular de la presidència de la mancomunitat de municipis o de l'alcaldia presidència de l'ajuntament.  
La presentació de la sol·licitud porta implícita l'acceptació de les bases reguladores.  
3. El termini de presentació de sol·licituds serà d'un mes, comptat a partir de l'endemà de la publicació de l'extracte d'aquesta resolució de convocatòria en el Diari Oficial de la Generalitat Valenciana.  
L'incompliment de l'esmentat termini donarà lloc a la inadmissió a tràmit de la sol·licitud.  
  
Cinqué. Documentació a presentar  
1. Juntament amb la sol·licitud es presentarà la documentació següent:  
a) Un programa detallat del pla de l'actuació o actuacions a realitzar. El programa, que en tot cas serà únic per sol·licitud, haurà d'estar signat telemàticament per la persona titular de la presidència de la mancomunitat de municipis o de l'alcaldia presidència de l'ajuntament, i en ell s'hauran de detallar, com a mínim, els aspectes següents:  
  
- En primer lloc, totes les activitats a realitzar, amb una descripció precisa del seu contingut, vinculant-les amb l'objecte d'aquesta convocatòria i amb els tipus d'actuacions que, de conformitat amb la base reguladora segona, són subvencionables.  
De manera específica, amb motiu de la commemoració en 2022 del quaranté aniversari de l'aprovació i entrada en vigor de l'Estatut d'Autonomia de la Comunitat Valenciana, cada entitat local haurà d'explicitar i argumentar la vinculació del programa presentat amb aquesta efemèride.  
- En segon lloc, els objectius a aconseguir amb el desenvolupament de cadascuna de les activitats incloses en el programa. En particular, haurà de fer-se, si escau, un esment detallat i raonat a la relació entre les activitats programades i els aspectes concrets que, en opinió de l'entitat local sol·licitant, puguen ser valorats conforme als criteris d'atorgament de les subvencions previstos en les lletres c i d de l'apartat 1 de la base reguladora sisena, referides, respectivament, a l'ús del valencià i al nivell d'incidència, degudament acreditat, de l'actuació o actuacions a desenvolupar en cadascun dels àmbits ressenyats en la segona de les lletres esmentades.  
Haurà d'especificar-se, en tot cas, l'impacte de gènere de l'actuació o actuacions a desenvolupar, entés en termes de repercussió sobre la igualtat entre dones i homes i calibrat, entre altres possibles paràmetres, en atenció a la previsió del percentatge i del nombre de dones participants, bé siga com a ponents, conferenciants o moderadores de taules redones, bé siga com a assistents a les activitats que s'organitzen.  
  
- En tercer lloc, el calendari precís de compliment i els terminis d'execució previstos, tant per al programa d'activitats en el seu conjunt com per a cadascuna de les actuacions proposades. En aquest sentit, haurà d'incloure's, com a mínim, una previsió ajustada de les possibles dates de celebració de cada activitat, tenint en compte, en tot cas, la indicació continguda en l'apartat deu d'aquesta resolució de convocatòria sobre el termini per a la justificació de les subvencions concedides.  
  
b) Un document, signat telemàticament por la persona titular de la presidència de la mancomunitat de municipis o de l'alcaldia presidència de l'ajuntament, en el qual figure una descripció desglossada i detallada dels costos corresponents tant al pla d'actuacions en el seu conjunt, com a cadascuna d'aquestes en particular, d'acord amb els criteris següents:  
  
- Si l'actuació o actuacions per a les quals es demana la subvenció no s'han realitzat encara en el moment de formalitzar la sol·licitud, haurà d'aportar-se un pressupost detallat de la despesa o factures proforma.  
En aquells supòsits en què des de la Direcció General de Qualitat Democràtica, Responsabilitat Social i Foment de l'Autogovern es considere un pressupost com a excessiu, podrà requerir-se a l'entitat local perquè aporte un nou pressupost de l'actuació o actuacions a realitzar més ajustat als preus de mercat.  
- Si una part de l'actuació o actuacions per a les quals es demana la subvenció s'haguera realitzat durant l'any 2022, però abans de formalitzar la sol·licitud, haurà d'aportar-se la documentació justificativa de la despesa ja realitzada, de conformitat amb el que es preveu en la base reguladora onze, i respecte a l'actuació o actuacions pendents de realitzar haurà d'aportar-se un pressupost detallat de la despesa o factures proforma. En aquest últim supòsit, si des de la Direcció General de Qualitat Democràtica, Responsabilitat Social i Foment de l'Autogovern es considera un pressupost com a excessiu, podrà requerir-se a l'entitat local per a aportar un nou pressupost de l'actuació o actuacions a realitzar més ajustat als preus de mercat.  
c) Un certificat, emplenat i signat telemàticament per la persona que exercisca les funcions de secretaria de la corporació local, amb el qual s'acredite la resolució o l'acord adoptat per l'òrgan competent de l'entitat per a formular la sol·licitud. En aquest certificat, que haurà d'ajustar-se al model que figurarà vinculat a la sol·licitud en el tràmit telemàtic corresponent, es farà constar de manera expressa l'import sol·licitat, que haurà de coincidir amb el ressenyat en la descripció desglossada i detallada de costos a la qual es refereix la lletra b d'aquest mateix apartat, i també la consignació de l'import total de les actuacions en el pressupost de l'entitat local.  
2. Si l'entitat local no disposa de compte bancari donat d'alta en la Generalitat, o vol comunicar un canvi de compte, haurà d'aportar l'imprés de domiciliació bancària que figurarà vinculat a la sol·licitud en el tràmit telemàtic corresponent, emplenat i signat telemàticament per la persona titular de la presidència de la mancomunitat de municipis o de l'alcaldia presidència de l'ajuntament.  
  
A l'esmentat imprés s'adjuntarà una certificació signada telemàticament per la persona que exercisca les funcions de secretaria de la corporació local, en la qual acredite que la persona signant de l'imprés de domiciliació bancària és titular del càrrec corresponent.  
  
Sisé. Esmena de la sol·licitud  
1. Quan la sol·licitud no reunisca els requisits assenyalats en la Llei 39/2015, d'1 d'octubre, del procediment administratiu comú de les administracions públiques, o no s'acompanye la documentació que d'acord amb aquesta resolució resulte exigible o es considere necessària per a resoldre, es requerirà a l'entitat interessada perquè, en el termini de 10 dies hàbils, esmene la falta o acompanye els documents preceptius, amb indicació que, si així no ho fra, se la tindrà per desistida de la seua petició, prèvia resolució que haurà de ser dictada en els termes previstos en la legislació bàsica sobre procediment administratiu comú.  
  
2. Els requeriments als quals es fa referència en aquest resolc, i també qualsevol altre que puga dur-se a terme, s'efectuaran mitjançant notificació electrònica, d'acord amb el que es preveu en els articles 53 i següents del Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana. D'acord amb el que es disposa en l'article 53 d'aquesta norma, la notificació electrònica dels actes administratius produirà efectes jurídics quan aquesta via resulte obligatòria per a l'interessat, com succeeix en aquest cas.  
3. De conformitat amb l'article 54 de l'esmentat Decret 220/2014, de 12 de desembre, del Consell, la pràctica de la notificació electrònica es realitzarà, amb caràcter general, per compareixença electrònica i de la manera següent:  
a) L'entitat interessada (mancomunitat de municipis o ajuntament), degudament identificada, accedirà al contingut de l'actuació administrativa corresponent a través de la seu electrònica de la Generalitat. Prèviament, s'enviarà per correu electrònic a l'adreça facilitada per l'entitat interessada un avís de notificació, de caràcter informatiu, que li comunicarà l'existència d'una notificació dirigida a ella, i també l'adreça de la pàgina web a la qual ha d'accedir per a obtindre-la.  
  
b) Aquest avís de notificació haurà de contindre les dades que permeten la identificació de la notificació, de conformitat amb el que es disposa en la Llei 39/2015, d'1 d'octubre, del procediment administratiu comú de les administracions públiques, i especificar que el transcurs de deu dies naturals a partir de la data de la seua notificació sense que tinga lloc l'accés a aquesta, equivaldrà al rebuig de la notificació als efectes previstos en la normativa legal vigent, llevat que d'ofici o a instàncies de l'entitat interessada es comprove la impossibilitat tècnica o material de l'accés.  
c) L'entitat local interessada podrà accedir a la notificació electrònica prèvia la seua identificació personal per qualsevol dels mitjans definits en l'article 26 del Decret 220/2014, de 12 de desembre, del Consell. La notificació contindrà la designació de l'òrgan administratiu o entitat que l'efectua, la referència al tipus de document que es notifica, el número d'expedient al qual es refereix i la data i registre d'eixida.  
  
d) Si l'entitat local interessada accepta la notificació, podrà accedir als documents objecte d'aquesta, que també tindran format per a impressió.  
e) Es deixarà constància en l'expedient administratiu de l'acceptació o rebuig de la notificació electrònica, amb els efectes previstos en la Llei 39/2015, d'1 d'octubre, del procediment administratiu comú de les administracions públiques.  
  
Seté. Criteris de valoració de les sol·licituds  
Els criteris objectius d'atorgament que es tindran en compte per a la concessió de les subvencions seran els establits en la base reguladora sisena, que s'aplicaran per a assignar a cada entitat local beneficiària la puntuació que corresponga conforme a la documentació aportada i a la informació que d'aquesta es desprenga sobre les actuacions dutes a terme o previstes.  
  
Huité. Termini de resolució i publicació  
El termini per a tramitar les sol·licituds, resoldre i publicar la resolució de concessió serà de sis mesos com a màxim, a comptar des de la data de publicació de l'extracte d'aquesta resolució de convocatòria en el Diari Oficial de la Generalitat Valenciana. Conclòs aquest termini sense que s'haja dictat i publicat resolució expressa, les entitats locals interessades podran entendre desestimades les seues sol·licituds per silenci administratiu.  
  
Nové. Recursos  
Contra la resolució, expressa o presumpta, del procediment de concessió de les subvencions, que esgota la via administrativa, les entitats locals interessades podran interposar, amb caràcter potestatiu, recurs de reposició davant la persona titular de la conselleria amb competències en matèria de foment de l'autogovern, en el termini d'un mes a comptar des de l'endemà de la seua notificació o publicació, d'acord amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé directament recurs contenciós administratiu en el termini de dos mesos comptats des de l'endemà de la seua notificació o publicació, de conformitat amb el que s'estableix en els articles 10 i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
Tot això sense perjudici que les entitats locals interessades puguen interposar qualsevol altre recurs que estimen pertinent.  
  
Deu. Termini i forma de justificació  
1. El termini per a la justificació de les subvencions concedides finalitzarà el 25 d'octubre de 2022.  
2. La justificació de les subvencions es realitzarà conforme al que s'estableix en la base reguladora onze.  
3. La presentació de la justificació es realitzarà de manera telemàtica en els mateixos termes que els previstos per a la sol·licitud en l'apartat quart d'aquesta mateixa resolució.  
4. A més de les obligacions relacionades amb la justificació de les subvencions concedides, les entitats beneficiàries hauran de complir les altres obligacions expressament ressenyades en la base reguladora deu i les que es deriven de la normativa vigent i els siguen exigibles.  
  
S'hauran d'incloure, en qualsevol mena de publicació vinculada amb l'actuació o actuacions subvencionades, el logo de la Generalitat amb la denominació de la Conselleria de Participació, Transparència, Cooperació i Qualitat Democràtica, i aquelles altres marques identificatives o commemoratives que puga establir la Generalitat, que seran oportunament comunicades a les entitats beneficiàries des de la direcció general que tinga assignades les funcions en matèria de desenvolupament de l'autogovern.  
Les entitats locals que concórreguen a aquesta convocatòria hauran de complir igualment amb les obligacions derivades de la normativa vigent en matèria de transparència, accés a la informació pública i bon govern que els siguen exigibles, preferentment a través de les seues respectives pàgines web.  
  
Onze. Protecció de dades de caràcter personal  
1. La Generalitat, com a Administració concedent de les subvencions, i les entitats locals que concórreguen a aquesta convocatòria assumeixen que coneixen, compleixen i se sotmeten de manera expressa a la normativa vigent en matèria de protecció de dades de caràcter personal, comprometent-se a donar un degut ús a les dades de tal naturalesa a les quals pogueren accedir a conseqüència del desenvolupament i l'execució de les activitats subvencionades i de la tramitació del procediment de concessió i justificació de les ajudes. A tal fi, compliran amb el que es preveu en el Reglament 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE, i també en la resta de disposicions que en matèria de protecció de dades siguen aplicables durant la vigència de la convocatòria.  
2. Aquest apartat onze de la resolució de convocatòria té com a objectiu acomplir el que estableix la normativa de protecció de dades quant a la informació que ha de facilitar-se a les persones interessades. A tal fi, s'informa del següent:  
a) Tenen la condició de responsables del tractament la Conselleria de Participació, Transparència, Cooperació i Qualitat Democràtica i les entitats locals que concórreguen a aquesta convocatòria.  
b) La finalitat del tractament de dades personals en relació amb aquesta convocatòria és la realització de les gestions necessàries per a procedir a la concessió i posterior pagament de les subvencions a les entitats beneficiàries.  
c) Les bases de legitimació general aplicables al tractament de dades són les establides en les lletres c i e de l'article 6.1 del Reglament general de protecció de dades (l'interés públic i l'obligació legal), en relació amb les normes específiques que regulen aquest procediment.  
d) En relació amb la informació declarada per les entitats beneficiàries, la Conselleria de Participació, Transparència, Cooperació i Qualitat Democràtica podrà efectuar, en l'exercici de les seues competències, les verificacions necessàries per a comprovar l'exactitud de les dades aportades.  
e) Les dades es conservaran durant el temps necessari per a complir amb la finalitat per a la qual es recapten, i també per a determinar les possibles responsabilitats que pogueren derivar d'aquesta finalitat i del tractament de les dades, i de conformitat amb la normativa sobre arxius i documentació.  
f) Així mateix, s'informa que les dades relatives a les entitats subvencionades seran comunicades a la Base de Dades Nacional de Subvencions i a la Intervenció Delegada en la Conselleria de Participació, Transparència, Cooperació i Qualitat Democràtica, i també a aquells altres òrgans administratius que hagen de conéixer-les durant la tramitació d'aquesta convocatòria, en compliment de les obligacions derivades de la normativa vigent i aplicable. D'altra banda, les subvencions concedides es publicaran en el Diari Oficial de la Generalitat Valenciana i en el Portal de Transparència de la Generalitat, amb la indicació del seu import, l'objectiu o la finalitat i l'entitat beneficiària. Estaran disponibles en l'esmentat portal durant l'any de la concessió i l'any següent. Passat aquest segon any, les dades deixaran de ser públiques en el portal. En aquests casos, les dades facilitades i publicades no tenen la consideració de dades de caràcter personal per referir-se a persones jurídiques.  
3. Les persones interessades poden exercir els seus drets d'accés, rectificació, supressió, limitació de tractament, oposició, portabilitat i a no ser sotmeses a una decisió basada exclusivament en el tractament de les dades personals. A aquest efecte:  
a) Quant a les dades que dispose la Conselleria de Participació, Transparència, Cooperació i Qualitat Democràtica, poden obtindre més informació en el Registre d'activitats de tractament: https://participacio.gva.es/va/registre-de-tractament-de-dades.  
I poden exercir els seus drets a través de l'enllaç següent: https://www.gva.es/va/inicio/procedimientos'id\_proc=19979>.  
b) Quant a les dades que dispose cada entitat local concurrent a aquesta convocatòria, s'hi poden dirigir a través dels procediments previstos en l'apartat de polítiques de privacitat de les seues respectives pàgines web.  
4. Sense perjudici de poder interposar qualsevol altre recurs que resulte procedent en via administrativa o judicial, si les persones interessades entenen vulnerat el seu dret a la protecció de dades de caràcter personal, poden reclamar davant el delegat o la delegada de Protecció de Dades de la Generalitat (waodhidrarlore@yls.bc) o acudir a l'Agència Espanyola de Protecció de Dades (www.aepd.es).  
5. Quan les entitats beneficiàries o el seus representants legals aporten dades de caràcter personal de terceres persones (nòmines, factures, etc.) a fi de acomplir les obligacions i justificacions derivades d'aquesta convocatòria i de l'atorgament de les subvencions, hauran d'informar aquestes persones en els termes que estableixen els apartats 2, 3 i 4 d'aquest resolc. En particular, els informaran sobre els aspectes següents:  
- La comunicació de les seues dades a l'Administració per al seu tractament en l'àmbit de les seues competències i d'acord amb els fins d'aquesta convocatòria.  
- La possibilitat que l'Administració realitze consultes relacionades amb les seues dades per a comprovar, entre altres extrems, la seua veracitat. Si aquesta consulta requereix, per llei, autorització de les persones les dades de les quals es comprovaran, les entitats beneficiàries o els seus representants legals hauran d'haver recaptat aquesta autorització, que estarà disponible a requeriment de l'Administració en qualsevol moment.  
- La possibilitat i manera d'exercir els drets d'accés, rectificació, supressió, limitació del tractament o oposició que els assisteixen en relació amb el tractament de les seues dades personals.  
  
Contra aquesta resolució, que posa fi a la via administrativa, es podrà interposar, amb caràcter potestatiu, recurs de reposició davant la persona titular de la conselleria amb competències en matèria de foment de l'autogovern, en el termini d'un mes a comptar des de l'endemà de la seua publicació, d'acord amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé directament recurs contenciós administratiu en el termini de dos mesos comptats des de l'endemà de la publicació d'aquesta resolució, de conformitat amb el que s'estableix en els articles 10 i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
Tot això sense perjudici de la possible interposició, per part de les entitats interessades, de qualsevol altre recurs que estimen pertinent.  
  
València, 8 d'abril de 2022.- La consellera de Participació, Transparència, Cooperació i Qualitat Democràtica: Rosa Pérez Garijo.